S-1526/2008

Ár 2008, fimmtudaginn 4. desember, er á dómþingi Héraðsdóms Reykjavíkur sem háð er í Dómhúsinu við Lækjartorg af R-kvk-þgf H-kvk-þgf, settum héraðsdómara, kveðinn upp dómur í sakamálinu nr. 1526/2008: Ákæruvaldið gegn H-kk-þgf K-kk-þgf, sem tekið var til dóms í þinghaldi 2. desember sl.

Málið er höfðað með ákæru Lögreglustjórans á höfuðborgarsvæðinu, dagsettri 11. nóvember sl., á hendur H-kk-þgf K-kk-þgf, kt. 000000-0000, Borgarhrauni 15, Grindavík, „fyrir eftirgreind brot framin í Reykjavík, nema annars sé getið, á tímabilinu frá 30. maí til 4. ágúst 2008:

1.

Þann 30. eða 31. maí brotist inn í íbúð á jarðhæð að Grettisgötu 30 og stolið þar fartölvu að verðmæti um 260.000 kr. og tölvutösku.

M. 007-2008-39716

2.

Þriðjudaginn 15. júlí brotist inn í kjallaraíbúð við Eiríksgötu 2 og stolið tölvu-hátölurum og myndavél.

M. 007-2008-51201

3.

Mánudaginn 21. júlí reynt í þjófnaðarskyni að brjótast inn í kjallaraíbúð að Hraunbæ 52 og unnið við það spjöll á glugga en horfið af vettvangi er komið var að honum við verknaðinn.

M. 007-2008-52477

4.

Miðvikudaginn 23. júlí brotist inni í kjallaraíbúð að Njálsgötu 58b og stolið þar fartölvu og tölvudiski.

M. 007-2008-53113

5.

Laugardaginn 19. júlí brotist inn í íbúðarhús að Birkihlíð 40 og stolið þar tveimur fartölvum og myndavél að verðmæti alls um 265.000 kr.

6.

Föstudaginn 1. ágúst brotist inn í tvær kjallaraíbúðir í Vogatungu 22, Kópavogi, og stolið tveimur fartölvum að verðmæti um 200.000 kr.

M. 007-2008-55506

Telst þetta varða við 244. gr. almennra hegningarlaga nr. 19, 1940 og brotið samkvæmt ákærulið 3 við sömu lagagrein sbr. 20. gr. hegningarlaganna.

7.

Fyrir umferðarlagabrot með því að hafa, mánudaginn 4. ágúst, ekið bifreiðinni MY-903 úr bifreiðastæði við Suðurbraut 24, óhæfur um að stjórna henni örugglega vegna áhrifa ávana- og fíkniefna en lögreglumenn höfðu afskipti af akstri hans.

M. 007-2008-55517

Telst þetta varða við 1. og 2. mgr. 45. gr. a., sbr. 1. mgr. 100. gr., umferðarlaga nr. 50, 1987, sbr. 5. gr. laga nr. 66, 2006.

8.

Fyrir brot á lögum um ávana- og fíkniefni með því að hafa, við handtöku lögreglu síðastgreindan dag, haft í vörslum sínum 0.57 g af marihuana.

M. 007-2008-55517

Telst þetta varða við 2. gr., sbr. 5. og 6. gr., laga um ávana- og fíkniefni nr. 65, 1974, sbr. lög nr. 13, 1985 og lög nr. 68, 2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233, 2001, sbr. reglugerð nr. 848, 2002.

Þess er krafist að ákærði verði dæmdur til refsingar og til sviptingar ökuréttar samkvæmt 101. og 102 gr. nefndra umferðarlaga, sbr, 25. gr. laga nr. 44, 1993 og 18. gr. laga nr. 66, 2006, og jafnframt að framangreind fíkniefni verði gerð upptæk samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.

Í málinu er þess krafist af hálfu eftirgreindra að ákærði verði dæmdur til greiðslu skaðabóta:

Vátryggingafélags Íslands hf., kt. 000000-0000, skaðabóta að fjárhæð 372.300 kr. ásamt vöxtum og dráttarvöxtum samkvæmt III. og IV. kafla vaxtalaga nr. 38, 2001.

M. 007-2008-51201

Vátryggingafélags Íslands hf., kt. 000000-0000, skaðabóta að fjárhæð 576.658 kr. ásamt vöxtum og dráttarvöxtum samkvæmt III. og IV. kafla vaxtalaga nr. 38, 2001.

M. 007-2008-52091

Tryggingamiðstöðvarinnar hf., kt. 000000-0000, skaðabóta að fjárhæð 102.000 kr. ásamt vöxtum samkvæmt 8. gr. vaxtalaga nr. 38, 2001 frá tjónsdegi til þess dags er opinbert mál er höfðað en síðan dráttarvöxtum samkvæmt 1. mgr. 6. gr. laganna frá þeim degi til greiðsludags.

M. 007-2008-55506.”

Ákærði hefur skýlaust játað þau brot sem hann er saksóttur fyrir. Hefur hann orðið sekur um þá háttsemi sem lýst er í ákæru og réttilega er þar færð til refsiákvæða.

Ákærði er fæddur í júní 1968. Hann á að baki langan sakaferil, allt frá árinu 1988, en frá þeim tíma hefur hann hlotið 10 refsidóma fyrir þjófnað, fjársvik, hylmingu, nytjastuld, umferðarlagabrot og fíkniefnalagabrot. Þann 8. febrúar 2006 var ákærði dæmdur í 14 mánaða fangelsi fyrir fíkniefnalagabrot, þjófnað og hylmingu, en með þeim dómi var dæmd upp reynslulausn sem hann hafði hlotið á 300 daga eftirstöðvum refsingar. Þann 4. júlí sama ár var ákærði dæmdur í 4 mánaða fangelsi fyrir þjófnað, fjársvik, hylmingu, fíkniefnalagabrot og umferðarlagabrot og þann 19. desember sama ár í mánaðarlangt fangelsi fyrir fíkniefnalagabrot. Þann 2. mars 2007 var ákærða veitt reynslulausn í 2 ár á 190 daga eftirstöðvum refsingar samkvæmt síðastnefndum þremur dómum. Með þeim brotum sem ákærði er nú sakfelldur fyrir hefur hann rofið skilorð reynslulausnarinnar og verða eldri málin tekin til meðferðar jafnframt því máli sem nú hefur verið höfðað, sbr. 1. mgr. 65. gr. laga um fullnustu refsinga nr. 49/2005. Verður refsing tiltekin eftir reglum 77. gr. almennra hegningarlaga. Þá hafa eldri dómar fyrir auðgunarbrot ítrekunaráhrif í málinu, sbr. 255. gr. almennra hegningarlaga. Brot ákærða í máli þessu eru umtalsverð, en hann hefur lagt í vana sinn að brjótast inn í íbúðarhús og stela þaðan verðmætum. Hefur hann með hátterni sínu valdið fjölda manns tilfinnanlegu tjóni. Telst ákærði síbrotamaður samkvæmt 72. gr. almennra hegningarlaga. Með hliðsjón af framansögðu þykir refsing hans hæfilega ákveðin fangelsi í 18 mánuði.

Dæma ber ákærða til að vera sviptur ökurétti í 4 mánuði frá dómsbirtingu að telja.

Með vísan til lagaákvæða í ákæru eru upptæk gerð til ríkissjóðs 0,57 g af marihuana sem lagt var hald á við rannsókn málsins.

Vátryggingafélag Íslands hf., kt. 000000-0000, hefur krafist þess að ákærði verði dæmdur til greiðslu skaðabóta að fjárhæð 372.300 krónur auk vaxta vegna innbrots og þjófnaðar að Eiríksgötu 2 í Reykjavík, sbr. 2. ákærulið. Ákærði hefur verið sakfelldur fyrir að hafa stolið tölvuhátölurum og myndavél í umrætt sinn. Verður hann dæmdur til greiðslu skaðabóta sem nemur verðmæti þessara muna samkvæmt fyrirliggjandi mati tryggingafélagsins eins og í dómsorði greinir.

Jafnframt hefur Vátryggingafélag Íslands krafist þess að ákærði verði dæmdur til greiðslu skaðabóta að fjárhæð 576.658 krónur ásamt vöxtum vegna innbrots og þjófnaðar að Birkihlíð 40 í Reykjavík, sbr. 5. ákærulið. Ákærði hefur verið sakfelldur fyrir að hafa í umrætt sinn stolið tveimur fartölvum og myndavél, samtals að fjárhæð 265.000 krónur. Verður ákærði dæmdur til greiðslu skaðabóta að því marki og ber fjárhæðin vexti með þeim hætti er í dómsorði greinir.

Þá hefur Tryggingamiðstöðin hf., kt. 000000-0000, krafist skaðabóta að fjárhæð 102.000 krónur auk vaxta vegna innbrots og þjófnaðar að Vogatungu 2 í Kópavogi, sbr. 6. ákærulið. Ákærði ber skaðabótaábyrgð á tjóni samkvæmt nefndum ákærulið og verður því dæmdur til greiðslu umkrafinna skaðabóta ásamt vöxtum svo sem í dómsorði greinir.

Dæma ber ákærða til að greiða þóknun skipaðs verjanda síns, R-kk-ef A-kk-ef hæstaréttarlögmanns, 74.700 krónur og þóknun verjanda síns á rannsóknarstigi, H-kk-ef I-kk-ef hæstaréttarlögmanns, 43.077 krónur, í báðum tilvikum að meðtöldum virðisaukaskatti.

Loks ber að dæma ákærða til að greiða annan sakarkostnað málsins, 74.774 krónur, samkvæmt yfirliti lögreglustjórans á höfuðborgarsvæðinu.

Af hálfu ákæruvaldsins sótti málið G-kk-nf M-kk-nf, fulltrúi lögreglustjórans á höfuðborgarsvæðinu.

R-kvk-nf H-kvk-nf, settur héraðsdómari, kveður upp dóminn.

DÓMSORÐ

Ákærði, H-kk-nf K-kk-nf, sæti fangelsi í 18 mánuði.

Ákærði er sviptur ökurétti í 4 mánuði frá dómsbirtingu að telja.

Upptæk eru gerð til ríkissjóðs 0,57 g af marihuana, sem lagt var hald á við rannsókn málsins.

Ákærði greiði Vátryggingafélagi Íslands 124.000 krónur ásamt vöxtum samkvæmt 8. gr. vaxtalaga frá tjónsdegi, 15. júlí 2008 til 20. desember 2008, en síðan með dráttarvöxtum samkvæmt III. kafla vaxtalaga til greiðsludags.

Ákærði greiði Vátryggingafélagi Íslands 265.000 krónur ásamt vöxtum samkvæmt 8. gr. vaxtalaga frá tjónsdegi, 19. júlí 2008 til 20. desember 2008, en síðan með dráttarvöxtum samkvæmt III. kafla vaxtalaga til greiðsludags.

Ákærði greiði Tryggingamiðstöðinni 102.000 krónur ásamt vöxtum samkvæmt 8. gr. vaxtalaga frá tjónsdegi, 1. ágúst 2008 til 20. desember 2008, en síðan með dráttarvöxtum samkvæmt III. kafla vaxtalaga til greiðsludags.

Ákærði greiði 192.551 krónur í sakarkostnað, þar með talið þóknun skipaðs verjanda síns, R-kk-ef A-kk-ef hæstaréttarlögmanns, 74.700 krónur og þóknun verjanda síns á rannsóknarstigi, H-kk-ef I-kk-ef hæstaréttarlögmanns, 43.077 krónur.

R-kvk-nf H-kvk-nf